钦定古今图书集成/明伦汇编/氏族典/第584卷 > 皇甫晖
## 钦定古今图书集成/明伦汇编/氏族典/第584卷 > 皇甫晖

按《五代史皇甫晖传》：“晖，魏州人也，为魏军卒，戍瓦桥
关，岁满当代归，而留屯贝州。是时唐庄宗已失政，晖
为人骁勇无赖，夜博军中，不胜，乃与其徒谋为乱，劫
其都将。杨仁晟，不可强，遂斩之。推一小校为主，不从，
又斩之。乃携二首以诣裨将赵在礼，在礼从之，乃夜
焚贝州以入于魏。在礼以晖为马步军都指挥使。晖”
拥甲士数百骑，大掠城中。及明宗入魏，遂与在礼合
谋。庄宗之祸，自晖始。明宗即位，晖自军卒，擢拜陈州
刺史，终唐世，常为刺史。晋天福中，为密州刺史。契丹
犯阙，晖奔于江南，李景以为歙州刺史、奉化军节度
使，镇江州。周师征淮，景以晖为北面行营应援使，屯
清流关，被擒。世宗召见晖，金疮被体，哀之，赐以金带、
鞍马。后数日卒。